Ritratt: Wikimedia Commons  Minn Fr Paul Sciberras F'Awwissu niċċelebraw il-festa tal-Assunta, meta Marija telgħet is-sema "bir-ruħ u l-ġisem". Imma xi tfisser sewwasew "bir-ruħ u l-ġisem", speċjalment għal San Pawl? Fir-rakkont tal-ħolqien insibu li bniedem huwa néfex ħajjàh (Ġen 2:7), nifs jew ruħ ħaj/ja. Fi kliem ieħor, huwa ruħ li tidher b'mod konkret ħafna fil-ġisem. Fil-mentalità Lhudija ma hemmx firda bejn spirtu-ruħ-ġisem. Il-bniedem huwa persuna sħiħa. Imma San Pawl ma kienx jinteressah biss kif inhu magħmul il-bniedem. Kien jinteressah l-aktar fir-relazzjoni tal-bniedem ma' Alla. Meta uża l-kelma Griega sàrks (= laħam, ġisem), kien qed jifhem li l-persuna sħiħa hija dgħajfa, vulnerabbli u li tiddependi għalkollox minn Alla. San Pawl juża wkoll il-kelma pneuma , li fil-maġġoranza tal-każi ma tirreferix għall-ispirtu jew ir-ruħ umana imma għall-Ispirtu s-Santu, l-għajn tal-ħajja. Il-filosfi Griegi kienu jqisu l-bniedem bħala ġisem magħqud ma' ruħ. Kienu jgħidu: il-ġisem huwa l-ħabs jew il-gaġġa tar-ruħ. San Pawl seta' kien influwenzat minn din il-filosofija meta kiteb dwar taqtigħa bejn il-laħam/ġisem ( sárks ) u r-ruħ ( pneuma ) meta kiteb: "Imxu fl-ispirtu u taqgħux għall-passjonijiet tal-ġisem" (Galatin 5:16-26) u "Ix-xewqat tal-ġisem jwasslu għall-mewt, ix-xewqat tal-Ispirtu jwasslu għall-ħajja u s-sliem" (Rumani 8:1-17). L-idea hawn hi li l-ġisem jiġbed lejn il-ħażin, u r-ruħ dejjem tiġbed lejn it-tajjeb. San Pawl kien jipprova jikteb b'mod li jifhmuh il-qarrejja. Xi drabi, għalhekk, kien jissellef termini u kunċetti mill-kultura ta' min kien jaqra l-Ittri u jdaħħal fihom il-ħsieb Kristjan. San Pawl kien jippreferi jkun prattiku milli xjentifiku. Ma hemmx firda bejn ruħ u ġisem Għal-Lhud ma hemmx firda bejn ġisem u ruħ. Il-passjonijiet (eż. imħabba u għira), il-funzjonijiet tal-organi tal-ġisem (ġuħ, għeja, sensi) u s-sentimenti (rabja, ferħ, diqa) huma attribwiti mingħajr problema għar-ruħ daqskemm għall-organi tal-ġisem. Anki bil-maqlub, il-ħsibijiet u s-sentimenti huma attribwiti għall-organi tal-ġisem. Fil-Bibbja jissemmew madwar 80 parti tal-ġisem uman – forsi lanqas konna nafu li għandna daqstant! Xi wħud minn dawn huma konkreti (id, sieq, fwied) u oħrajn astratti (ruħ, spirtu). Xi eżempji: U l-Mulej wieġbu: "X'għamilt! Leħen id- demm ta' ħuk qiegħed jgħajjatli mill-art" (Ġen 4:10). U mbagħad jistqarru u jgħidu: " Idejna ma xerrdux dan id-demm, u għajnejna ma rawhx jixxerred" (Dewt 21:7). Jiena nħalli f'Iżrael sebat elef, jiġifieri l- irkupptejn kollha li ma ltwewx quddiem Bagħal, u kull ħalq li ma bisux (1Slat 19:18). Meta l- widna kienet tismagħni, kienet tberikni; meta l- għajn kienet tarani, kienet tfaħħarni (Ġob 29:11). Iqimu xogħol idejhom, u kulma ħadmu subgħajhom (Is 2:8). Saħansitra għadmi kollu jgħid: "Min hu bħalek, Mulej!" Fit-Testment il-Qadim il-partijiet tal-ġisem setgħu wkoll jiġu ġġudikati moralment: xufftejn giddieba (Prov 12:22) jew sinċiera (Prov 12:19), qlub fidili (Neħ 9:8) jew imwebbsa (Ġer 5:23). Termini astratti (spirtu jew ruħ) sikwit jintużaw minflok xulxin: "Tixxennaq u tinfena ruħi għat-tempju tal-Mulej; ngħanni ferħan b'ruħi u ġismi lil Alla l-ħaj" (Salm 84:3) jew "Ruħi tfaħħar il-kobor tal-Mulej" (Lq 1:46-47). Bħat-Testment il-Qadim, San Pawl jimxi fuq il-prinċipju li l-persuna hija għaqda ta' partijiet differenti għalkollox minn xulxin imma li jikkontribwixxu biex il-bniedem ikun ħaġa sħiħa. San Pawl dejjem jifhem il-bniedem bħala "ġisem u ruħ" jew "ġisem u spirtu" – ħaġa waħda flimkien. U Marija wkoll, imtellgħa s-sema, qiegħda fis-sema "bir-ruħ u l-ġisem" – kollha kemm hi. Madankollu, Marija mhijiex 'il bogħod minna. Il-Papa Franġisku qalilna biex inħarsu 'l fuq, lejn is-sema miftuħ "għax fuq l-għatba hemm ommna tistenniena, tħobbna, titbissmilna u tgħinna bil-ħrara bħal kull omm li trid l-aħjar għal uliedha". Fr Paul Sciberras huwa l-Kap tad-Dipartiment tal-Iskrittura Mqaddsa, l-Ebrajk u l-Grieg fl-Università ta' Malta